
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului DAN BEDROS
 
În urmă cu 40 de ani, se construia la Timişoara primul calculator din mediul academic românesc, MECIPT - 1, de concepţie şi fabricaţie autohtone. În urmă cu 20 de ani, la Electromotor era dat în funcţiune REMT - 1, primul robot industrial românesc. În urmă cu 10 ani, tot la Timişoara, ieşea pe poarta fabricii prima centrală telefonică digitală din ţara noastră. Anul acesta a fost instalată prima reţea de telecomunicaţii 3G/UMTS din România, ţara noastră fiind între primele din lume care au experimentat această nouă tehnologie. Toate premierele menţionate din domeniul tehnicii sunt legate de Timişoara, dar mai au ceva în comun, şi anume o persoană, un om care reprezintă cu cinste oraşul nostru: domnul DAN BEDROS, în prezent preşedinte director general al Alcatel Network Systems.
A făcut parte din colectivul care a construit MECIPT - 1, a contribuit, în cadrul I.T.C., la realizarea robotului industrial REMT - 1, a construit, în cadrul Alcatel, prima centrală telefonică digitală din ţara noastră, iar Alcatel împreună cu Orange au realizat prima implementare a serviciului 3G/UMTS din Europa Centrală şi de Est, considerată la CERF 2002 performanţa anului 2002
Domnul Dan Bedros s-a născut la 23 mai 1944, în localitatea Beiuş, în judeţul Bihor. După absolvirea Institutului Politehnic „T. Vuia“ Timişoara, Facultatea de Electrotehnică, specializarea calculatoare, în 1967, cu media 10 la examenul de stat, domnul Dan Bedros s-a încadrat la primul loc de muncă, la Institutul pentru Tehnică de Calcul (I.T.C.), filiala Timişoara, unde a urcat toate treptele ierarhice, de la inginer stagiar până la director. Principalele realizări din cei 33 de ani de activitate, dar mai ales rezultatele obţinute în cadrul Alcatel, i-au adus numeroase distincţii şi premii: Compania de comunicaţii a anului, „Efectiveness Award“, Premiul de excelenţă pentru cariera în IT&C, Businessman of the Year, „Diploma de nota 10“, Premiul de excelenţă pentru programele software dezvoltate, Marele premiu - Best of CERF 2002, nenumărate clasări pe locul I şi diplome de excelenţă în cadrul topului firmelor, Managerul anului, Diploma „10 ani pentru România“, Diploma de excelenţă acordată de Primăria Timişoara, Diploma de Onoare acordată de Consiliul Judeţean Timiş, Omul anului etc. Dar poate cea mai prestigioasă distincţie este cea de „Cavaler al Ordinului Naţional al Legiunii de Onoare“ oferită de Guvernul francez, domnul Dan Bedros fiind prima personalitate românească din domeniul economic care primeşte această distincţie, precum şi titlul de Doctor Honoris Causa, acordat de Universitatea Politehnica din Timişoara, cea care l-a format şi căreia îi datorează ceea ce este în momentul de faţă. Dan Bedros a fost de asemenea numit de curând consul onorific al Franţei la Timişoara.
Pentru toate cele enumerate mai sus, pentru întreaga sa activitate şi promovarea imaginii Timişoarei în lume, propunem acordarea titlului de Cetăţean de Onoare al Municipiului Timişoara domnului Dan Bedros.
Menţionăm că această propunere de a i se acorda titlul de Cetăţean de Onoare al Municipiului Timişoara domnului Dan Bedros a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

